Duisende skape verdrink toe skip sinkArgieffoto (Foto: Hans Braxmeier/Pixabay) ŉ Oorlaaide skip met duisende skape het Sondag aan Soedan se Rooisee-kus omgeslaan. Die diere het verdrink, maar alle bemanningslede het oorleef, het hawe-owerhede gesê. Die vaartuig was van Suakinhawe in Soedan op pad na Saoedi-Arabië toe dit in die Rooisee in die moeilikheid beland het. “Die skip, Badr 1, het Sondag in die vroeë oggendure gesink,” het ŉ senior hawebeampte van Soedan gesê, op voorwaarde van anonimiteit. Daar was 15 800 skape aan boord – baie meer as die beperking vir die skip.” Nog ŉ beampte, wat gesê het dat alle bemanningslede oorleef het, het sy kommer uitgespreek oor die ekonomiese en omgewingsimpak van die ongeluk. “Die skip sal ŉ impak hê op die hawe se bedrywighede. Dit sal waarskynlik ook ŉ omgewingsimpak hê weens die groot getal diere wat deur die skip vervoer is.” Suakin se hawe is nie meer Soedan se grootste hawe vir buitelandse handel nie. Dié rol is oorgeneem deur die Soedanhawe, sowat 60 km verder aan die kus van die Rooisee. Daar was pogings om die hawe op te knap, maar ŉ ooreenkoms in 2017 met Turkye om die geskiedkundige geboue te herstel en die dokke te vergroot is opgeskort ná pres. Omar al-Basjir ontsetel is. Soedan word steeds geteister deur ŉ ekonomiese krisis. Dit het verdiep ná verlede jaar se militêre staatsgreep onder leiding van Abdel Fattah al-Burhan.